Morten Bødskov (S), 2013-01-16:
Tak for det, formand.
Derfor synes jeg, at der lige er anledning til overordnet at sige, at det generelt er min opfattelse, at det jo er vigtigt at sikre effektivitet og udvikling i den offentlige sektor, og at arbejdet foregår på baggrund af klare og gennemsigtige målsætninger, og at offentligheden har mulighed for at følge med i, at de målsætninger, der sættes op, rent faktisk også nås.
Det tror jeg sådan set også at spørgeren vil være enig med mig i, alt andet ville dog overraske mig.
Muligheden for at følge med gælder ikke mindst på politiets område, hvor der jo i høj grad er en forventning om, at politiets ressourcer bliver sat målrettet ind på de områder, som har mest betydning for borgerne.
Det er selvfølgelig klart, at opfyldelsen af resultatkrav ikke kan være et mål i sig selv uden nogen kobling til de overordnede saglige mål, som ligger bag ved kravet.
Opfyldelse af resultatkravene skal selvfølgelig give mening i virkelighedens verden, og måltallene skal være baseret på en faglig vurdering af, hvilken indsats der er behov for på et område.
Det er man i øvrigt i Rigspolitiet og i politiets ledelse meget opmærksom på, og jeg kan i den forbindelse henvise til min besvarelse af et spørgsmål fra Retsudvalget, nemlig spørgsmål nr. 302, som indeholder en grundig redegørelse fra Rigspolitiet om mål- og resultatstyringen i Rigspolitiet.
Når det specifikt gælder færdselskontrollen, er det vigtigt at understrege, at erfaringen viser, at øget kontrol rent faktisk har en klar effekt på både trafikanternes generelle adfærd i trafikken og på antallet af trafikulykker.
I 2012 så vi således et historisk lavt antal dræbte og tilskadekomne i trafikken.
Den positive udvikling bør selvfølgelig også ses i sammenhæng med, at politiet de senere år har haft et øget fokus på færdselsindsatsen.
Politiets færdselsindsats består bl.a. af særlig målrettede kontroller og kampagner.
Det kan eksempelvis være hastighedskontrol ved risikostrækninger i forbindelse med børnenes årlige skolestart og indsats mod spirituskørsel ved særlige højtider.
Politiets måltal på færdselsområdet er ikke taget ud af den blå luft, men begrundet i en saglig vurdering af, hvad der er nødvendigt for at skabe bedre sikkerhed i trafikken.
Så hvis det er spørgerens opfattelse, at politiet skal lade målsætning være målsætning og generelt holde igen med færdselskontrollen, er jeg nødt til at sige, at jeg er lodret uenig i det.
Den her regering har løftet indsatsen mod organiseret kriminalitet til et nyt niveau.
Der er sat nye, markante måltal for, hvor mange rockere og bandemedlemmer der skal sidde i vores fængsler hvert eneste minut døgnet rundt.
Og politiets indsats med tæt samarbejde over grænserne er den rigtige vej at gå.
De her netværk løber en stor risiko for at blive afsløret, fordi den målrettede efterforskning i det politimæssige samarbejde i hele Europa og særlig samarbejdet med vore nabolande virker.
Jeg synes også, at når hr. Peter Skaarup så nu nævner den konkrete episode fra Nordjylland, er der i hvert fald det at sige om den, at alle de elementer, som virker på det her felt, øjensynlig har været involveret her.
Vi har løftet indsatsen mod den organiserede kriminalitet til et nyt niveau.